চালক ও মালিকের জবানবন্দি :আদালতে দেওয়া জবানবন্দিতে মাসুম জানান, ২০১২ সালে গাড়ির হেলপার হিসেবে পরিবহন লাইনে কাজ শুরু করেন তিনি। ২০১৭ সালে ড্রাইভিং শেখেন। গত এক বছর ধরে তিনি জাবালে নূর পরিবহনের বাস চালাচ্ছেন। এর জন্য প্রতিদিন গাড়ির মালিক পক্ষকে ৭০০ টাকা দিতেন মাসুম। ঘটনার দিন ২৯ জুলাই সকাল সাড়ে ১০টায় আগারগাঁও থেকে বাস নিয়ে (ঢাকা মেট্রো-ব-১১-৯২৯৭) নতুন বাজারের উদ্দেশে রওনা হন তিনি। অধিক যাত্রী আগেভাগে ওঠাতে পারলে বেশি টাকা পাওয়া যাবে এমন আশায় জাবালে নূরের অপর বাসের (ঢাকা মেট্রো-ব-১১-৭৫৮০) সঙ্গে ইসিবি চত্বর থেকে রেষারেষি শুরু হয়। ওই বাসটি বিমানবন্দর সড়কের ঢালুতে রাস্তা ব্লক করে দাঁড়িয়ে থাকায় পেছন থেকে বামে দ্রুত ও বেপরোয়াভাবে গিয়ে সেখানে অপেক্ষমাণ শিক্ষার্থীর গায়ের ওপর বাস তুলে দেন মাসুম। এরপর চালকের আসন থেকে লাফিয়ে পালিয়ে গিয়ে বরগুনায় এক আত্মীয়ের বাড়িতে আশ্রয় নেন। এদিকে ওই বাসমালিক শাহাদত হোসেন আদালতে স্বীকারোক্তিতে বলেন, ২০১৬ সালে গাড়িটি কেনেন তিনি। কয়েক মাস তিনি নিজে গাড়ি চালান। এরপর জাবালে নূর পরিবহন মালিক সমিতির অনুরোধে মাসুম বিল্লাহকে তার গাড়ির চালক হিসেবে নিয়োগ দেন। তবে নিয়োগ দেওয়ার সময় মাসুসের ড্রাইভিং লাইসেন্স তিনি যাচাই-বাছাই করে দেখেননি।